ТВ Душанбе

Телевизиони Душанбе (номи пурра: Муассисаи давлатии «Телевизиони Душанбе») — шабакаи телевизионии мақомоти иҷроияи ҳокимияти давлатии шаҳри Душанбе.

 Таърих 
мини|Бинои Телевизиони Душанбе
Муассисаи давлатии «Телевизиони Душанбе» (қаблан «Телевизиони Пойтахт») дар асоси қарори Раиси шаҳри Душанбе аз 6 сентябри соли 2006, № 409 таъсис дода шудааст. Ҳадафи асосии таъсиси он таъмини фазои иттилоотии пойтахт, баланд бардоштани маърифати сокинон ва инъикоси фаъолияти мақомоти ҳокимияти давлатӣ мебошад.

28 марти соли 2017, бо қарори Раиси шаҳри Душанбе Рустами Эмомалӣ (№ 133), номи муассиса аз «Телевизиони Пойтахт» ба «Телевизиони Душанбе» иваз карда шуд. Дар пайи ин тағйирот, оиннома ва ҳуҷҷатҳои таъсисии муассиса низ аз нав тасдиқ гардиданд.

Аз 24 феврали соли 2020 (қарори № 122), шумораи воҳидҳои кории муассиса аз 50 ба 85 адад расонида шуд, ки ин ба густариши фаъолияти шабака мусоидат намуд.

 Пахш ва имконоти фаннӣ 
Аз моҳи феврали соли 2017, шабака ба низоми пахши босифати HD (High Definition) гузашт. Дар ҳоли ҳозир, барномаҳои онро ҳудуди 87%-и сокинони кишвар тамошо карда метавонанд.

Аз 8 августи соли 2019, замони пахши барномаҳо аз 12 соат ба 18 соат расонида шуд. Тавассути моҳвора, пахши «Телевизиони Душанбе» дар тамоми ҷаҳон дастрас мебошад.

 Сохтор 
Муассиса аз бахшҳои зерин иборат аст:

 Идораи барномаҳои иттилоотӣ-таҳлилӣ;
 Идораи барномаҳои фарҳангӣ-фароғатӣ;
 Шуъбаи коргардонҳо ва наворбардорон;
 Шуъбаи техникӣ ва студияи сайёр;
 Шуъбаи муҳосибот ва хизматрасонӣ.

 Роҳбарон 
 2017—2021: Рауфзода Суҳроб Холмурод (Директор);

Аз 7 июли 2021: Оқилов Маъруфҷон Холназарович (Директор);

 Барномаҳо 
Шабака дорои лоиҳаҳои гуногуни иттилоотӣ, иҷтимоӣ ва фарҳангӣ мебошад. Маъруфтарини онҳо:

 Иттилоотӣ: «Вақт», «7 рӯзи Душанбе», «Неделя в городе»;
 Маърифатӣ ва соҳавӣ: «Масъулият», «Озодашаҳр», «Нурсоз», «Истеҳсоли Душанбе», «Маориф ва илм»;
 Фарҳангӣ: «Чеҳраҳои мондагор», «Ойини ҳунар», «Дар масири ёдҳо», «Суҳбати соҳибдилон»;
 Ҷавонон ва кӯдакон: «Насли истиқлол», «Фурӯғи субҳи доноӣ…»;
 Субҳгоҳӣ: «Субҳи Душанбе».

 Эзоҳ 

Гурӯҳ:Шабакаҳои телевизионии Тоҷикистон
Гурӯҳ:Душанбе
Гурӯҳ:Расонаҳои Тоҷикистон